Tips - Hold sensoren ren
Sensoren er det mest verdifulle på systemkameraer. Støv på sensoren er dessverre vanlig, ettersom det lett kommer seg inn når man bytter objektiv. Støvet legger seg på sensoren, og viser seg som svarte prikker på sluttresultatet. Dette kan man med letthet fjerne i et bilderedigeringsverktøy, men i lengden blir det ganske kjedelig og vanskelig dersom støvet ligger på et område i bildet som er vanskelig å retusjere.
Du kan aldri være forsiktig nok, men noen konkrete ting å ha i bakhodet er at du aldri bør bytte objektiv på støvete eller skitne steder. Når du bytter objektiv skal kamerahusets objektivfeste vende nedover mot bakken. Sørg for at du holder alt kamerautstyret ditt rent!
Dersom du fotograferer relativt ofte vil du før eller senere få støv på sensoren. Alle får det. Sensoren er svært følsom, og absolutt ikke noe en skal gjøre avanserte inngrep på. Første trinn er dog å slå opp speilet i systemkameraet, og forsiktig forsøke å blåse vekk støvkornet med en blåsebelg. Ikke blås med munnen! Støvet har en tendens til å bare virvle rundt og legge seg på sensoren igjen, men som regel får man vekk mesteparten av støvet med denne metoden. Neste steg er å kjøpe en antistatisk sensorpensel som løfter opp støvet. Disse pleier å fungere svært godt! Men husk: det er et eget inngrep du gjør i kameraet ditt. Skader du sensoren dekker ikke garantien dette!
Det beste er å levere inn kameraet ditt på et serviceverksted. Rengjøringen utføres da av profesjonelle. Det koster noen kroner, men resultatet blir perfekt!